傅冲益寄淮口阻風及清淮道中詩二首又次漣水一首用其韻和寄  其一
作者：程俱
朝代：宋

paragraphs: 羣玉聚名雋，作書如九丘。
回觀白虎儒，謭淺安可侔。
傅子故疏爽，十年嗟滯留。
嶔崎百憂後，晚爲造物收。
平生未見書，頗足資吟謳。
縱未服豸角，且當佐螭頭。
安知免官去，觸熱送濁流。
清朝正須才，洗垢方鎮浮。
豈使三語掾，垂綸逐羣鷗。
譬如飄風頃，終濟萬里舟。